**Simfonia nopții**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nici cuvinte de ediții,

Nici banalele voroave

Nu se leagă-n propoziții

Să înceapă măcar snoave.

Vorbulițele mărunte

Cât și frazele mărețe

Nu se cer să le ascult eu

Cu propuneri îndrăznețe.

Căci încet, de după creste,

Luna... Luna se începe -

Cea mai importantă veste

Slobozeniei din stepe.

Mările și le revarsă

Să mă-nvăluie în rază

Sfiiciunea de mireasă

Nunta cum îmbrățișează.

Molcomirea-i peste fire

Curge ca o melodie

Țiuie că-n auzire

Pacea ei de gingășie.

Chiar de se doresc vibrații

Să se scuture-n lumine

Nu le dau porniri în spații

Înstrunându-le în sine.

De ce - nu știu, cum soborul

Nu-nțelege baioneta

Și tac sală, dirijorul

Când și-a înălțat bagheta.

Doar aștept să se înceapă

Muzica fără hotare

Peste bulbucit de apă

Și prin lina fremătare.

Totuși n-am prins când pornise

Adierea ei în noapte

Doar simții - porniră vise

Ca și bălăioare șoapte.

Nu grăbesc, nici nu răsună

Cu-avântările lor calde

Numai pleacă-n mări de Lună

Aripioarele să-și scalde.

Victor Bragagiu